IRPC ขายหุ้น “IRPCP” ให้ “PCC Rokita SA” ถือเพิ่มเป็น 50% ขยายความร่วมมือการผลิต-การตลาด
IRPC ขายหุ้น "ไออาร์พีซี โพลีออล" ให้ “PCC Rokita SA” ถือเพิ่มเป็น 50% ขยายความร่วมมือการผลิต-การตลาด
21 ธ.ค. 2560

บริษัท ไออาร์พีซี จำกัด (มหาชน) หรือ IRPC ระบุว่า ที่ประชุมคณะกรรมการบริษัทเมื่อวานนี้ (20 ธ.ค.) มีมติอนุมัติให้บริษัทขายหุ้นในบริษัท ไออาร์พีซี โพลีออล จำกัด (IRPCP) ซึ่งเป็นบริษัทย่อย จำนวน 25% ให้กับบริษัท PCC Rokita SA ประเทศโปแลนด์
โดย ภายหลังการขายหุ้นครั้งนี้จะส่งผลให้บริษัท และ PCC Rokita SA ถือหุ้นใน IRPCP ในสัดส่วนเท่ากันที่ฝ่ายละ 50% จากปัจจุบันที่บริษัทถือหุ้นอยู่ 75% และ PCC Rokita SA  ถือหุ้นอยู่ 25% โดยมูลค่าการขายครั้งนี้เป็นราคาที่ต่อรองกันอย่างอิสระระหว่างผู้ซื้อและผู้ขาย ซึ่งทำให้บริษัทได้รับผลตอบแทนจากการลงทุนในระดับที่เหมาะสม
อนึ่งการขายหุ้นใน IRPCP ครั้งนี้ มีวัตถุประสงค์เพื่อขยายความร่วมมือด้านการผลิต การตลาดและการจัดจำหน่ายผลิตภัณฑ์โพลียูริเทนที่มีมูลค่าเพิ่มสูง (High Value Added Product) รวมถึงการถ่ายทอดเทคโนโลยีการผลิตที่ทันสมัย เพื่อพัฒนากระบวนการผลิตที่มีประสิทธิภาพ สามารถสร้างโอกาสการเติบโตทางธุรกิจได้อย่างรวดเร็ว